## Huit ‘start-ups’ resulten finalistes en la convocatòria de l’aeroport de Castelló per a formar part de la incubadora de l’Agència Espacial Europea

*** A mitjan gener se seleccionaran, d’entre les candidates, les quatre que participaran en la primera edició de l’ESA-BIC Valencia Region
* El director general d’Aerocas, Justo Vellón, destaca que el programa afavorirà el desenrotllament del sector aeroespacial a la Comunitat Valenciana**

Huit *start-ups* han resultat finalistes en la convocatòria pública de l’aeroport de Castelló per a la captació de les quatre primeres *start-ups* del total de dotze que formaran part de l’ESA-BIC Valencia Region, la primera incubadora de *start-ups* de l’Agència Espacial Europea a la Comunitat Valenciana.

Així ho ha anunciat el director general de la societat pública Aerocas, Justo Vellón, qui ha detallat que a mitjan gener es farà la selecció de les quatre *start-ups* que protagonitzaran la primera edició de l’ESA-BIC Valencia Region.

El director general ha manifestat la seua satisfacció per la participació en la convocatòria, “ja que reflectix l’interés que ha generat en el sector la pròxima posada en marxa de la incubadora aeroespacial, un projecte que pretén fomentar el desenrotllament de la indústria aeroespacial a la Comunitat Valenciana”.

Justo Vellón ha destacat que esta iniciativa “suposa una gran oportunitat per a les empreses participants, que se situaran davall la tutela de l’Agència Espacial Europea”, la institució que coordina la investigació i el desenrotllament de programes espacials a Europa.

Així mateix, ha subratllat l’aposta de l’aeroport de Castelló pel sector aeroespacial i la innovació, que constituïxen una de les línies estratègiques del nou pla estratègic de la infraestructura.

L’ESA-BIC Valencia Region tindrà una duració inicial de tres edicions i permetrà impulsar un total de dotze projectes empresarials. L’objectiu és donar suport al naixement i consolidació de noves empreses del sector aeroespacial, així com la transferència de solucions innovadores a partir de tecnologies de l’espai cap a altres sectors.

El projecte comprén diversos aspectes, com la busca i captació de *start-ups* relacionades amb l’espai; formació, sessions de *networking*, fòrums d’inversors, grups de treball, conferències, trobades d’ESA-BIC a escala nacional i europea; suport empresarial, legal i tècnic, així com la posada a la disposició d’instal·lacions per a les *start-ups*.

L’ESA-BIC ha sigut promoguda per la Generalitat, a través de l’empresa pública Aeroport de Castelló (Aerocas), en col·laboració amb el consorci espacial valencià ValSpace i la Direcció General d’Innovació de la Generalitat. A més, la iniciativa compta amb prop de 40 entitats col·laboradores entre organitzacions empresarials i professionals, universitats, instituts tecnològics i empreses.

La influència de l’ESA-BIC s’estén a tot el territori de la Comunitat Valenciana. Amb este objectiu, s’ha plantejat un model nodular, amb tres centres territorials, un per cada província.

Fecha: 05/01/2025